b'\n_START_ARTICLE_\nSaipanas\n_START_PARAGRAPH_\nSaipanas yra 650 km besit\xc4\x99sian\xc4\x8dios \xc5\xa0iaur\xc4\x97s Marian\xc5\xb3 sal\xc5\xb3 sostin\xc4\x97 ir did\xc5\xbeiausia salyno sala, kurios plotas - 115,39 km\xc2\xb2. Sala yra ma\xc5\xbedaug 20 km ilgio ir 9 km plo\xc4\x8dio. Ji yra apie 200 km \xc5\xa1iauriau Guamo. Auk\xc5\xa1\xc4\x8diausias salos kalnas yra Tapochau ugnikalnis (474 m). Did\xc5\xbeiausia salos gyvenviet\xc4\x97 yra Garapanas, o salyno administracija \xc4\xafsik\xc5\xabrusi Kapital Hilo gyvenviet\xc4\x97je._NEWLINE_Remiantis 2000 met\xc5\xb3 gyventoj\xc5\xb3 sura\xc5\xa1ymo duomenimis, saloje gyvena 62 392 \xc5\xbemon\xc4\x97s.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 sala apgyvendinta prie\xc5\xa1 daugiau nei 3000 met\xc5\xb3. Pirmieji gyventojai buvo \xc4\x8damorai. Po Ferdinando Magelano i\xc5\xa1silaipinimo 1521 m. sala tapo Ispanijos kolonija. Nuo 1899 iki 1914 m. sala buvo Vokietijos Naujosios Gvin\xc4\x97jos kolonijos dalimi. Vokie\xc4\x8di\xc5\xb3 valdymo metu svarbiausia ekonomikos \xc5\xa1aka buvo kopros auginimas._NEWLINE_1914 m. sal\xc4\x85 u\xc5\xbe\xc4\x97m\xc4\x97 Japonijos paj\xc4\x97gos, sala buvo \xc4\xaftvirtinta ir \xc4\x8dia 1941 m. buvo dislokuota 30 000 kari\xc5\xb3. Antrojo pasaulinio karo metu \xc4\x8dia vyko m\xc5\xab\xc5\xa1is u\xc5\xbe Saipan\xc4\x85._NEWLINE_1944 m. bir\xc5\xbeelio 15 d. pietvakarin\xc4\x97je Saipano pakrant\xc4\x97je i\xc5\xa1silaipino JAV j\xc5\xabr\xc5\xb3 p\xc4\x97stininkai, kurie po trij\xc5\xb3 savai\xc4\x8di\xc5\xb3 kov\xc5\xb3 nugal\xc4\x97jo japonus. Dar 1952 m. Saipane buvo rasti japon\xc5\xb3 kariai, kurie ne\xc5\xbeinojo apie Antrojo pasaulinio karo pabaig\xc4\x85._NEWLINE_I\xc5\xa1 \xc5\xa1alia Saipano esan\xc4\x8dios Tiniano salos pakilo bombone\xc5\xa1iai Enola Gay ir Bockscar, kurie numet\xc4\x97 atomines bombas ant Hirosimos ir Nagasakio.\n_START_SECTION_\nEkonomika\n_START_PARAGRAPH_\nValdant Japonijai buvo vystoma cukraus gamybos pramon\xc4\x97 ir \xc5\xbevejyba. \xc5\xa0iuo metu pagrindin\xc4\x97mis \xc5\xabkio \xc5\xa1akomis yra tekstil\xc4\x97 ir turizmas. Saipane negalioja kai kurie JAV \xc4\xafstatymai susij\xc4\x99 su imigracija ir socialine apsauga. D\xc4\x97l to Saipano tekstil\xc4\x97s darbuotoj\xc5\xb3 minimalus atlyginimas yra dukart ma\xc5\xbeesnis nei JAV.'